Twee dood in heli-ongeluk by Midrand(Foto: Twitter) Die Burgerlugvaartowerheid (BLO) ondersoek die oorsaak van ŉ helikopterongeluk naby die Grand Central-lughawe in Midrand, Gauteng, wat twee lewens geëis het. Ineke van Huyssteen, woordvoerder van ER24, het gesê paramedici was kort ná 17:00 Woensdag op die toneel. Die helikopter het op sy kant langs ŉ pad gelê nadat dit in vlamme opgegaan het. Brandbestryders het in daardie stadium reeds die vlamme geblus, maar die twee insittendes het aan hul beserings beswyk en is op die toneel dood verklaar, het sy gesê. Kabelo Ledwaba, woordvoerder van die BLO, het gesê volgens voorlopige aanduidings het die Bell-helikopter met twee insittendes aan boord neergestort kort nadat dit opgestyg het. “Ondersoekers is op die toneel ontplooi om die oorsaak van die ongeluk te ondersoek,” het hy gesê. “Meer inligting oor die ongeluk sal op ŉ gepaste tyd bekend gemaak word.”